DOI: 10.14457/cu.the.2013.242
title: การพัฒนารูปแบบการพัฒนาสมรรถนะการสร้างข้อสอบของครูโดยการเสริมพลังอำนาจผ่านกระบวนการวิจัยปฏิบัติการ

description: การวิจัยครั้งนี้มีวัตถุประสงค์เพื่อ (1) เพื่อวิเคราะห์สภาพการสร้างแบบสอบทั้งกระบวนการของครูตามบริบทสถานศึกษา (2) เพื่อพัฒนารูปแบบการพัฒนาสมรรถนะการสร้างข้อสอบของครูโดยใช้การเสริมพลังอำนาจ ผ่านกระบวนการวิจัยปฏิบัติการ (3) เพื่อทดลองใช้รูปแบบการพัฒนาสมรรถนะการสร้างข้อสอบของครูโดยใช้การเสริมพลังอำนาจ ผ่านกระบวนการวิจัยปฏิบัติการที่พัฒนาขึ้นและ (4) เพื่อประเมินประสิทธิผล และคุณภาพของการใช้รูปแบบการพัฒนาสมรรถนะการสร้างข้อสอบของครูโดยใช้การเสริมพลังอำนาจ ผ่านกระบวนการวิจัยปฏิบัติการ หลังการทดลองใช้รูปแบบการพัฒนาสมรรถนะดังกล่าว วิธีการวิจัยตามวัตถุประสงค์ข้อแรกใช้การสังเคราะห์ความรู้เพื่อพัฒนารูปแบบจากวรรณกรรมที่เกี่ยวข้อง และการสัมภาษณ์ครู คละกลุ่มสาระการเรียนรู้ และภูมิภาค รวม 19 คน วิธีการวิจัยตามวัตถุประสงค์ข้อสอง ดำเนินการโดยผู้ทรงคุณวุฒิด้านการวัดและประเมินผล จำนวน 4 ท่าน และผู้ทรงคุณวุฒิด้านการวิจัยปฏิบัติการ จำนวน 1 ท่าน รวม 5 ท่าน วิพากษ์คุณภาพของรูปแบบการพัฒนาสมรรถนะการสร้างข้อสอบที่พัฒนาขึ้น จากนั้นดำเนินการวิจัยตามวัตถุประสงค์ข้อสาม คือ การทดลองใช้รูปแบบการพัฒนาสมรรถนะดังกล่าว โดยผู้เข้าร่วมการทดลองใช้ เป็นครูสังกัดโรงเรียนเมืองพัทยา ขนาดใหญ่ กลาง และเล็ก ที่สอนกลุ่มสาระการเรียนรู้วิทยาศาสตร์ สังคมศึกษา ศาสนาและวัฒนธรรม และสุขศึกษา จำนวน 15 คน ส่วนการวิจัยตามวัตถุประสงค์ข้อสี่ เป็นการเก็บรวบรวมข้อมูล ผลประเมินสมรรถนะ ผลงานครู และผลการสัมภาษณ์ตามประเด็นที่เกี่ยวข้อง โดยกลุ่มผู้ให้ข้อมูล คือ ครูผู้เข้าร่วมโครงการกลุ่มเดียวกับการดำเนินการในวัตถุประสงค์ข้อสาม การวิเคราะห์ข้อมูลใช้สถิติบรรยาย การนำเสนอแผนภูมิในรูปแบบต่าง ๆ ประกอบ คำบรรยาย และการวิเคราะห์ข้อมูลเชิงคุณภาพด้วยการวิเคราะห์เนื้อหา ผลการวิจัยที่สำคัญมีดังต่อไปนี้ (1) การเลือกพัฒนาสมรรถนะในประเด็นเกี่ยวกับการสร้างข้อสอบ ซึ่งอยู่ในขั้นตอนที่ 3 การสร้างข้อสอบ เป็นประเด็นที่มีความจำเป็นเร่งด่วนที่จะต้องพัฒนาให้เกิดขึ้นกับครู โดยจะต้องสามารถพัฒนาสมรรถนะให้สอดคล้องในทางปฏิบัติจริงได้ และครูจะต้องมีพัฒนาการของสมรรถนะอย่างยั่งยืน (2) รูปแบบการพัฒนาสมรรถนะฉบับสมบูรณ์ ที่ผ่านการปรับปรุง พัฒนา ประกอบด้วย การดำเนินการ 3 ระยะคือ ระยะที่ 1 ก่อนทำการวิจัยปฏิบัติการ เป็นการสำรวจข้อมูลเบื้องต้นที่เกี่ยวข้องกับความสามารถในการสร้างข้อสอบของครูก่อนเข้าร่วมโครงการ ระยะที่ 2 ระหว่างทำการวิจัยปฏิบัติการ เกี่ยวข้องกับขั้นตอนและรายละเอียดในการดำเนินการพัฒนาสมรรถนะการสร้างข้อสอบของครูโดยใช้การเสริมพลัง ผ่านกระบวนการวิจัยปฏิบัติการ และระยะที่ 3หลังทำการวิจัยปฏิบัติการ เป็นขั้นตอนในการติดตาม ประเมินผลการพัฒนาสมรรถนะการสร้างข้อสอบของครูหลังเข้าร่วมโครงการฯและสรุปผลการพัฒนาสมรรถนะ (3) ผลพัฒนาการรายกิจกรรมของผู้เข้าร่วมโครงการ พบว่า ผู้เข้าร่วมโครงการมีพัฒนาการที่ดีขึ้น(ได้รับคะแนนรายกิจกรรมเพิ่มขึ้นอย่างต่อเนื่อง)จำนวน 8 คน คิดเป็นร้อยละ 53.33 กลุ่มที่มีพัฒนาการไม่แตกต่างจากเดิม (ได้รับคะแนนรายกิจกรรมเพิ่มขึ้นหรือลดลงอย่างไม่สม่ำเสมอ) มีจำนวน 2 คน คิดเป็นร้อยละ 13.33 และกลุ่มที่ไม่ปรากฏพัฒนาการ (ไม่เข้าร่วมกิจกรรมหรือได้รับคะแนนรายกิจกรรมลดลงและ/หรือคงที่) มีจำนวน 5 คน คิดเป็นร้อยละ 33.33 และพบว่า ผู้เข้าร่วมโครงการส่วนมากมีพัฒนาการที่ดีขึ้น ในการสร้างข้อสอบระดับการวิเคราะห์ สังเคราะห์ และประเมินค่า (4) ประสิทธิผลของโครงการ สรุปได้ว่า ก่อนเข้าร่วมการพัฒนาสมรรถนะไม่มีผู้ใดผ่านเกณฑ์การประเมิน แต่หลังจากเข้าร่วมโครงการแล้วพบว่า มีผู้ที่มีสมรรถนะการสร้างข้อสอบผ่านเกณฑ์การประเมิน จำนวน 6 คน คิดเป็นร้อยละ 40.00 ของจำนวนผู้เข้าร่วมทั้งหมด